AlexejDobrolubov/national_council_slovak_2010 huggingface dataset:
9. schôdza NR SR - 3. deň - A. dopoludnia
Dátum: 2024-02-02
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

56. Ďakujem za slovo. Ja mám inak pocit, že tu je všetko nejak zle, Marek. Že sa tu z politiky stal jeden mocenský moloch na presadzovanie si svojich záujmov, že bežný človek tu naozaj stojí až niekde na konci. Nie, vážení politici a političky zo strán SMER, HLAS a SNS, takto si my teda politiku naozaj nepredstavujeme. Odkedy ste nastúpili a prevzali moc, je to ešte horšie ako si spomínam na predchádzajúce vlády Roberta Fica, a to teda je naozaj na čo spomínať. Šírite klamstvá, ohýbate realitu a ešte denne nám dokazujete, že stojíte nad zákonom. V normálnej krajine by tu dnes pán Danko napríklad nesedel už na stoličke podpredsedu parlamentu a hanba by mu asi ani nedovolila kandidovať na prezidenta. Ak tu toľko moralizujete, hlavne na sociálnych sieťach, akí ste kresťanskí, národní, hrdí, čestní, tak prečo, preboha, nejdete príkladom? Ja sa naozaj pýtam, prečo nejdete príkladom? Ak by ste mali snahu nastavovať iné morálne rámce k tomu, ako má politika fungovať, tak by to tu dnes vyzeralo všetko úplne inak. A to je na tom celom vlastne to najsmutnejšie a najhroznejšie. Vy neposúvate Slovensko dopredu, vy ho ťaháte ku dnu. A výsledkom toho je, že naozaj ľudia nám utekajú do zahraničia. Tu sa nám rúca zdravotníctvo, sociálna pomoc, zaostávame vo vzdelávaní, ale nie, čo vás prvé trápi, je korupcia a závažná trestná činnosť a znižovanie trestov za ne. Ďakujem. (Potlesk.)
9. schôdza NR SR - 3. deň - A. dopoludnia
Dátum: 2024-02-02
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

16. Ďakujem za slovo. No, dvanásť rokov za predošlých vlád premiéra Fica sa tu nevyšetrovala naozaj žiadna korupcia, presne ako ste povedal, pán Mikulec. A osobne si myslím, že najviac sa rozmohla v čase, kedy mal SMER jednofarebnú vládu, keď ovládali naozaj všetko. A pán Kaliňák nám dokonca tvrdil, že korupcia na najvyšších miestach neexistuje. Za pána Gašpara sa namiesto skutočnej korupcie, ja si ešte úplne živo pamätám tú tlačovku o tej čokoláde alebo bonboniére. Dnes tu máme na stole desiatky rozhodnutí, že tá korupcia tu skutočne bola. Ku korupcii sa priznali viacerí nominanti súčasnej koalície, dokonca odkryli celý systém, ako to fungovalo. Veď každý súdny človek, ak sa len nad týmto naozaj zamyslí, tak si musí uvedomiť, že niečo tu nebolo v poriadku. Teraz vám ľudia dali opäť dôveru, áno, napriek tomu všetkému zlu, čo ste tu urobili, a vyvrcholilo to dokonca až vraždou novinára. Rešpektujem to, prihováram sa však touto cestou práve k tým ľuďom, ktorí vás volili. Naozaj nie je čudné, ak tu teraz prvé, čo idete robiť, je znižovanie trestov za korupciu a závažnú trestnú činnosť? Vážení poslanci a poslankyne vládnej koalície, aj ste sa zamysleli nad tým, čo tu idete schvaľovať? Veď v poriadku, vylepšujme zákony, ale, prosím, nerobte to takto na hulváta. Ďakujem. (Potlesk.)
9. schôdza NR SR - 2. deň - A. dopoludnia
Dátum: 2024-02-01
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

24. Ďakujem za slovo. Pán Hajko, presne ako ste povedal, takéto vážne zmeny v zákone majú byť predložené v riadnom legislatívnom procese s medzirezortným pripomienkovým konaním, kde prebehne naozaj široká odborná diskusia a vyjadria sa všetky dotknuté inštitúcie. Ako však môžeme vidieť, táto vláda absolútne ignoruje všetky odborné pripomienky. Napriek tomu si myslím, že mnohí z nich sú si vedomí toho, čo tieto zmeny reálne prinesú pre bežných ľudí na Slovensku, a to je vlastne to najdesivejšie na tom, ale pravdepodobne teda ich záujmy, ktoré týmito zmenami sledujú, sú však očividne prednejšie, ako to, čo tento zákon bude pre našu spoločnosť znamenať. Vy ste uviedol konkrétne príklady, ktoré jasne dokazujú, ako škodlivý je tento návrh zákona. A ja si myslím, že naozaj asi by bolo naivné si myslieť, že teraz nás budú počúvať alebo že teraz sa nejako v nich prebudí svedomie, neviem, dúfam, ale ja si myslím, že ak by im naozaj na Slovensku záležalo, tak nikdy by takýto, takéto zmeny v zákone proste nepredložili a naozaj ten postup a to, čo vlastne sľubovali pred voľbami, teda že budú riešiť tie skutočné problémy ľudí, tak by sme tu dneska neriešili Trestný zákon, ale riešili by sme tu školstvo, zdravotníctvo a iné dôležité veci, kde naozaj potrebujeme pohnúť dopredu. Ďakujem.
6. schôdza NR SR - 20. deň - A. dopoludnia
Dátum: 2024-01-19
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

355. Ďakujem za slovo a aj kolegovi za jeho príspevok. Veľmi dobre ste sa pýtal, že čo bude, keď náhodou toto teda prejde, toto skrátené legislatívne. No a ja si myslím, že bude to, že bude ešte viac ľudí na námestiach a my budeme ešte silnejšie argumentovať a hovoriť tuná kolegom, prečo nie je správne takáto legislatíva a myslím si, že aj pani prezidentka včera veľmi dobre vyargumentovala, prečo tento návrh Trestného zákona je zlý a ja som rada, že v tejto mojej faktickej dostanem aj príležitosť, to čo som tesne nestihla pri mojej poslednej, že chcela by som pánovi Blahovi povedať, že to bola veľká hanba, čo... (Prerušenie vystúpenia predsedajúcim.)
6. schôdza NR SR - 20. deň - A. dopoludnia
Dátum: 2024-01-19
Poslanec: Hanuliaková, Jana (PS)
Druh vystúpenia: Vystúpenie s faktickou poznámkou

273. Kolega, veľmi pekne si apeloval na svedomie vládny poslancov a poslankýň. Musíme ich asi takto menovať jednotlivo po mene, vtedy spozornejú aspoň trochu a vyzerá to teda, že to aj trošku funguje. No ale ja si myslím, že oni necítia žiadnu zodpovednosť voči svojim voličom a voličkám a čo by mali vlastne oni čo vysvetľovať, však nevysvetľujú ani nám tu v pléne a prečo by to mali vlastne niekomu vysvetľovať. Ale potom je to možno tak, že oni to vlastne nevedia vysvetliť, tieto zmeny, ktoré teda navrhuje ich stranícky šéf pán premiér Fico a ja si myslím, že to je ten dôvod, lebo však čo by potom povedali, keby naozaj musia. Museli by povedať jednoducho áno, kolegovia a kolegyne z vládnej, pardon, z opozície, máte teda asi pravdu, že to, čo tu hovoríte, je pravda, lebo potom si naozaj neviem vysvetliť, prečo teda nikto z nich nevystúpi. Ďakujem.
12. schôdza NR SR - 8.deň - A. dopoludnia
Dátum: 2024-04-26
Poslanec: Horecký, Ján (KDH)
Druh vystúpenia: Vystúpenie v rozprave

181. Pán predsedajúci, ďakujem za slovo. Vážené dámy, páni, nuž vypočul som si pozorne aj návrh zákona som si preštudoval, aj to, čo povedal predrečník kolega Dostál, a chcel by som vás, sa podeliť s vami o taký, o takú, o taký výrez, takú exkurziu do dôsledkov prijatia tohto zákona do školského rezortu. Školy sú zamestnávatelia, ktorí majú zväčša počet zamestnancov okolo práve tej päťdesiatky, 49 je to kritické číslo, o ktorom hovoríme, že keď ma zamestnávateľ toľko zamestnancov, tak už sa naňho sťahuje účinnosť tohto zákona a musí prispievať 55 % na tieto náklady. Nuž nedávno som robil takú analýzu, porovnával som právnu situáciu v oblasti riadenia škôl zvnútra, zvonka, do roku ’89 a v roku 2024. Teraz na to nemám priestor ani to nie je téme tohoto bodu zákona, ale poviem vám len zistenie. Riadenie školy sa zmnohonásobilo čo do zákonom uložených povinností vedenia školy. Dnes má škola viacero pánov, o tom ste už počuli od nás z rezortu viacero. Máte tam zamestnancov, ktorí sú v rámci prenesených kompetencií zamestnancami školy a platení zo štátneho rozpočtu, máte tam napríklad pani vychovávateľky v školskom klube detí, ktorí sú financované z originálnych kompetencií, a na nich sa nebude vzťahovať potom táto možnosť, táto povinnosť. Jednoducho už dnes máme situáciu v školách neúnosnú na to, aby sme zaťažovali ďalšou agendou, dokonca agendou nesúvisiacou s činnosťou škôl a školských zariadení, aby školy zo svojho podfinancovaného stavu z peňazí, ktoré majú, mali dávať na dovolenky rodičov zamestnancov, ktorí na týchto školách sú, a to ešte ani nie všetkých rovnako spravodlivo, takže za mňa je to veľmi, a teda (povedané so smiechom) a dovolím si povedať, že nie len, nie je to len môj súkromný názor alebo názor poslanca Národnej rady, je to názor, ktorý zdieľam s odbornou verejnosťou v oblasti školstva. Jednoducho nás prekvapuje nemilo tento, tento návrh zákona kvôli tým dôvodom, ktoré som povedal, jednoducho že zaťažujeme školy ďalšou povinnosťou, ktorá dokonca ani nesúvisí s starostlivosťou o fyzickú, mentálnu, duševnú kondíciu a stav ich kmeňových zamestnancov. Majú to robiť, má to robiť vedenie školy, ktoré nemá dostatočný aparát podľa mňa ani zabezpečenie zo strany zákona, zo strany štátu. To, aby si vedeli plniť všetky zákonné povinnosti, ako to od nich očakávame v situácii, kedy od nich očakávame, že sa popasujú s kurikulárnou zmenou, že posunú túto republiku na dlhej trati k hospodárstvu s vyššou pridanou hodnotou, že budú produkovať mladých ľudí, ktorí budú chcieť zostať na Slovensku a ktorí dokážu zabezpečiť sebe i nám vyššiu kvalitu života. Tak v tejto situácii im ideme dať na krk niečo, že majú školy a školské zariadenia sanovať alebo pomáhať cestovnému ruchu, to je proste absurdné. Ja dúfam, že teda nebude prijatá tá, ten, táto novela zákona, a prihováram sa za to v mene zdravého rozumu a to, čo má robiť aj zamestnávateľ typu škola, školské zariadenie predovšetkým. Ďakujem vám za pozornosť.
12. schôdza NR SR - 6.deň - B. popoludní
Dátum: 2024-04-24
Poslanec: Horecký, Ján (KDH)
Druh vystúpenia: Vystúpenie s faktickou poznámkou

120. Ďakujem pekne za slovo, pán predsedajúci. Pán kolega Marián Čaučík, ďakujem ti veľmi pekne za tvoje kvalitné a znalostné vystúpenie. Ja chcem reagovať na niekoľko vecí, ktoré si spomenul. Zaťažiť všetky mimovládne organizácie novými úlohami, ktoré si vymenoval, spomeniem už len tú, že pri každom úkone musí byť podtitul „organizácia so zahraničnou podporou", znamená aj administratívne ich vystaviť ohrozeniu a vydať ich na milosť a nemilosť, lebo je ľahké pri takto nastavenom zákone ich usvedčiť z pochybenia, že to pri nejakom úkone neurobili. Ukážem to na príklade jednej organizácie. Bol som sám osem rokov prezidentom združenia jednej stavovskej organizácie cirkevných škôl, ktorú občas podporil Konrad-Adenauer-Stiftung zo zahraničia pri organizovaní konferencií, ktorými sa dostala táto organizácie do povedomia odbornej verejnosti. Odtiaľ sa ťažia aj know-how pre zmenu kurikula, pre ťah na lepší stav v našom školstve, čo sa týka charakterového vzdelávania, mentálneho zdravia, duševného zdravia detí. A takéto organizácie, ktoré pripravujú odborné konferencie a nie sú komerčné, nerobia to na komerčnom základe, nemajú často ani takýto aparát. Robia to riaditelia škôl popri svojej profesii pro bono a my ich chceme zaťažiť takýmito úlohami a trestať za túto prácu. A ešte chcem spomenúť jednu vec, ten naratív, ktorý máme voči zahraničným, zo zahraničia podporovaným organizáciám, je na výsosť často nepriateľský. Takže hoci tento podtitul tak neznie, takúto emóciu vyvoláva.
12. schôdza NR SR - 3.deň - A. dopoludnia
Dátum: 2024-04-18
Poslanec: Horecký, Ján (KDH)
Druh vystúpenia: Vystúpenie v rozprave

60. Ďakujem za slovo. Či koalícia, či opozícia, ale najmä všetci občania a Slovenská republika potrebuje funkčnú štátnu správu a tým aj funkčne efektívny štát, preto, vážený pán predsedajúci, prednesiem teraz pozmeňujúci návrh. V súlade s ustanovením § 29 ods. 1 zákona č. 350 o rokovacom poriadku Národnej rady Slovenskej republiky podávam nasledujúci pozmeňujúci návrh k vládnemu návrhu zákona o centrálnom informačnom systéme štátnej služby a o zmene a doplnení zákona č. 55/2017 Z. z. o štátnej službe a o zmene a o doplnení niektorých zákonov v znení neskorších predpisov, tlač 141. 1. V čl. I § 21 ods. 2 sa vypúšťa slovo „primerane" a odsek 3 sa vypúšťa. 2. V čl. I § 23 sa vypúšťa prvá veta a v druhej sa dátum „1. júla 2025" nahrádza dátumom „31. december 2026". Čím sa poskytne dostatok času predkladateľovi na vyriešenie problémov, ktoré som v rozprave uviedol. Vážený pán predsedajúci, dokončil som prednes pozmeňujúceho návrhu. Ďakujem. (Potlesk.)
9. schôdza NR SR - 12.deň - B. popoludní
Dátum: 2024-02-20
Poslanec: Horecký, Ján (KDH)
Druh vystúpenia: Vystúpenie s faktickou poznámkou

76. Ďakujem pekne za slovo. Ďakujem aj kolegyni Veronike Remišovej za toto vystúpenie a ja si dovolím tak trochu rozšíriť ten apel z poslancov opozície na všetkých poslancov vzhľadom na to, že neboli by sme v koalícii a opozícii, keby nebolo slobody a demokratického zriadenia v našej republike. V tom čase som tam bol, a pamätám si, že mi pripadalo nemožné, aby ten režim padol. Bol som netrpezlivý mladý vysokoškolák, ktorý pozeral s túžbou a takou frustráciou, ako je možné, že ľudia na Západe môžu žiť slobodne, a ako je možné, že v tom čase sme videli nádej aj v Gorbačovovej perestrojke, že sa uvoľňujú tie oceľové putá, ktoré nám totalitný režim nasadil, a že u nás sa veci nehýbu. A potom sa pohli, pohli sa ľudia, nestalo sa to samo. Ďakujem, Veronika, že si spomenula aj osobnosti, ktoré boli pri Sviečkovej a taktiež ktoré, ktorí boli pred tým, ktorí formovali ľudí, ktorí vyznávali krédo, že radšej prehrám na správnej strane ako zvíťazím na nesprávnej. V čase, kedy nebolo jasné, či ten režim padne, a čo sa s nami stane, tak ľudia dokázali sa bez násilia, bez nenávisti, bez zloby zviditeľniť, postaviť na stranu slobody a práva, a boli za to bití. A my všetci, čo sme dnes v koalícii či opozícii, vďačíme týmto ľuďom za túto možnosť byť. Ďakujem.
9. schôdza NR SR - 12.deň - B. popoludní
Dátum: 2024-02-20
Poslanec: Horecký, Ján (KDH)
Druh vystúpenia: Vystúpenie s faktickou poznámkou

60. Ďakujem za slovo. Hovorí sa, že tie naozaj najcennejšie, najvzácnejšie veci na svete sú zadarmo. Niečo na tom bude a váš návrh zákona, pani Záborská, za ktorý ďakujem, je ukážkou alebo príkladom takej situácie, pretože naozaj predkladáte návrh zákona, ktorý nezaťažuje štátny rozpočet ani nikoho, pretože to nebude deň pracovného pokoja. Ale prečo štátny sviatok? Pretože to bol moment skutočného stretu dvoch civilizácií. Civilizácie, ktorá je totalitná, ktorá sa neštíti použiť hrubé násilie voči bezbranným a slabým, a civilizácie, ktorá vyznáva pokoj a dobro. Jednoducho to nebolo len modlitebné stretnutie veriacich, na ktorých bez násilia, bez provokácie boli použité vodné delá a obušky. Bolo to stretnutie ľudí, ktorí verili v literu slova, verili v ústavu, kde bolo, ako ste spomínali, len ako zástierka pre zahraničie uvedená náboženská sloboda. Ak... neviem si predstaviť, že by akýkoľvek slobodomyseľný človek, ktorý rešpektuje individuálnu slobodu ľudí a právo človeka veriť či neveriť, právo človek mať vlastný svetonázor a môcť ho prejaviť, aby nepodporil takýto návrh zákona, zvlášť keď uvážim, že oproti, že tieto udalosti sa odohrali rok pred tým, že na Národní tříde sa stretli so študentmi a občanmi policajné zložky v Prahe (v rokovacej sále zvoní mobilný telefón), tak v Bratislave... (Prerušenie vystúpenia predsedajúcim.)
9. schôdza NR SR - 12.deň - B. popoludní
Dátum: 2024-02-20
Poslanec: Horecký, Ján (KDH)
Druh vystúpenia: Vystúpenie s faktickou poznámkou

24. Ďakujem za slovo. Najskôr postoj principiálny. V KDH nepozeráme na to ani v tomto prípade, prirodzene, kto predkladá návrh zákona, ale čo je predmetom obsahu zákona. To, že ho predkladá Progresívne Slovensko, nie je pre nás žiadna prekážka, a ani keby to, dobrý zákon, predkladala strana SMER alebo ktokoľvek z kolegov opozície alebo koalície, takže vzhľadom na obsah tohto zákona a to čo, nebudem opakovať, čo už som hovoril, že tento zákon reflektuje na situáciu z viacerých strán, rieši otázku adresnosti, to znamená efektívnejšie využitie prostriedkov finančných zo štátneho rozpočtu, zároveň minimalizuje škody pôvodného návrhu zákona z dielne pána Erika Tomáša, aby nahrádzal riadne vzdelávanie predprimárne a zároveň aby demotivoval ľudí, ktorí potrebujú predprimárne vzdelávanie, pretože finančná motivácia je aj osobitne pre chudobnejších ľudí alebo marginalizované skupiny veľmi silná. A za také peniaze dokážu ľudia, prepáčte mi to, niekedy aj predať predprimárne vzdelávanie svojho dieťaťa. Takže určite budeme sledovať aj aplikačnú prax, budeme hovoriť o tom pri nasledujúcom bode programu, aj že ako to ošetriť procesne. Takže v tejto chvíli môžem len deklarovať, že v danej situácii stavu prerokovania klub KDH podporí tento návrh zákona.
9. schôdza NR SR - 12.deň - B. popoludní
Dátum: 2024-02-20
Poslanec: Horecký, Ján (KDH)
Druh vystúpenia: Vystúpenie s faktickou poznámkou

14. Ďakujem za slovo. Nestihol som sa prihlásiť do rozpravy, tak aspoň takto rýchlo, stručne. Nebol som pri písaní Plánu obnovy a odolnosti, ale bol som pri oprave veľkej novely školského zákona, kde sa snažíme túto problematiku riešiť komplexne. Ja vítam túto iniciatívu kolegov, ktorí predkladajú tento zákon, pretože ona opravuje zákon o predĺžení rodičovského príspevku Erika Tomáša, s ktorým som nebol veľmi šťastný, pretože nie je veľmi konzistentný s tým, čo urobila veľká novela školského zákona, ktorú sme aj spolu so samosprávami opravovali a cizelovali tak, aby bola aj motivačná, aby obsahovala aj nástroje na umožnenie väčšieho zapojenia do predprimárneho vzdelávania rómskych komunít. Jednoducho, keď už ten zákon platí, som rád, že ho opravujeme, a tiež ho chcem takto podporiť. Zároveň vidím, že nemôžeme si naozaj myslieť, že by tento návrh zákona riešil komplexne celú problematiku, lebo to pravda nie je. Tiež ešte chcem povedať, že keď som si prečítal Plán obnovy a odolnosti v tejto veci, tak tam bolo plánovaných 12-tisíc, vybudovanie nových 12-tisíc miest v materských škôlkach, ale som to zredukoval na 9-tisíc a aj tak sa ukazuje, že v Bratislave nemusia byť tieto miesta potrebné, ale niekde inde, ako spomenul aj kolega Ledecký, tak naozaj riešime aj dvojzmennú dochádzku a nedostatočné kapacity v predprimárnych zariadeniach. Súvisí to nielen s demografiou, so zložením obyvateľstva, ale aj s infraštruktúrou vo všeobecnosti, preto je dôležité okrem veľkej novely školského zákona, ktorá, ktorú impleme... ktorá sa teraz implementuje, riešiť veci aj z regionálneho pohľadu. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Horecký, Ján (KDH)
Druh vystúpenia: Vystúpenie s faktickou poznámkou

57. Ďakujem za slovo. Ja by som bol veľmi rád, keby takáto dôležitá vec nebola predmetom politiky, a myslím v tom negatívnom slova zmysle, pretože sa naozaj môže týkať úplne každého. A dotýka sa tých detí, dotýka sa nás všetkých na najzraniteľnejšom a najcitlivejšom mieste. Bol by som veľmi rád, keby sme spolu hľadali riešenie, ktoré je uskutočniteľné, aby sme to urobili poriadne, aby sme to už konečne urobili. Lebo to, čo pani poslankyňa Marcinková navrhuje, by mala byť samozrejmosť a prirodzená záležitosť. Teraz prečo. Sú všeobecne známe fakty, že ak Slovensko zaostáva, nehovorím teraz o investičnom dlhu, ale zaostáva v kvalite poskytovanej zdravotnej starostlivosti, nie je to ani tak v oblasti terapie a lekárskej starostlivosti, ako podmienok a tej zdravotníckej starostlivosti. Rodič verzus zdravotná setra, toto je snáď úplne jasná dilema. Mama, osobitne mama dokáže poskytnúť tomu maličkému dieťaťu oveľa kvalitnejšiu individuálnejšiu starostlivosť, tú práve, ktorá budí niekedy des v ľuďoch, keď majú ísť do nemocnice, než sestra, ktorá má na starosti celé oddelenie. Tie, chcel by som ešte jednu vec. Tie najmenšie deti nežijú v čase. To znamená, že tie deti ešte nepoznajú plynutie času. Vy keď ich zavriete do nemocnice, ony sú tam naveky. Ak tam nemajú mamu, sú tam naveky. Už ju nikdy neuvidia, tak to deti prežívajú. Nieže mama príde o týždeň, ony nevedia, čo je to týždeň, sú tam naveky bez mamy. A ony na to zabudnú, ony potlačia spomienku na túto udalosť, ale má to vplyv na celý ich život, na ich povahu, na ich mentálne zdravie. Preto je to taká dôležitá vec, len urobme ju poriadne. (Potlesk.)
9. schôdza NR SR - 6.deň - B. popoludní
Dátum: 2024-02-08
Poslanec: Horecký, Ján (KDH)
Druh vystúpenia: Vystúpenie s faktickou poznámkou

150. Ďakujem za slovo. Pán poslanec Gašpar, súhlasím, že posledná hodina je typická pre celý priebeh pretláčania Trestného zákona. Vládny návrh podaný s chybami, dve následné, dva následné pozmeňujúce návrhy z vašej strany a to všetko namiesto odbornej práce v riadnom legislatívnom procese s medzirezortným pripomienkovacím konaním v dostatočnom časovom rozsahu so všetkými zúčastnenými stranami... (Prerušenie vystúpenia predsedajúcim.) Pellegrini, Peter, predseda NR SR Poprosím, kolegyne, kolegovia, o kľud v rokovacej sále. Horecký, Ján, poslanec NR SR Nečudujte sa, prosím, emotívnej diskusii, veď prekvapivo sa dozvedáme o skrátení premlčacej doby pri najodpornejšom trestnom čine sexuálnom násilí. Meníte všetky podstatné prvky a parametre trestnej politiky. Skokovo. Nerobíte to postupne s tým, aby ste analyzovali dopady, ba ani tie analýzy dopredu nie sú známe. Uvádzate príklady, ktoré sú, prepáčte, vytrhnuté z kontextu. Niečo vám pasuje z českého systému, niečo nepasuje. Ako sú napríklad horné hranice škôd. Skokovo sa mení teda aj premlčacia doba pri znásilnení z 20 na 10 rokov. Skokové zmeny princípoch v judikatúre nikdy neboli prospešné pre krajinu. Napokon veď trestný čin znásilnenia to, to nie je to isté, ako keď žene ukradnú auto. Ešte ten deň to môže nahlásiť na polícii. Ale vysporiadať sa s niečím takým, čo vie byť trauma na celý život, je, samozrejme, problém. Zákon ešte nevošiel do platnosti a už tu máme chaos a zväčšuje sa priepasť medzi nami a medzi našimi voličmi. Toto je rana na spoločnosti v našej krajine.
6. schôdza NR SR - 23.deň - B. popoludní
Dátum: 2024-01-25
Poslanec: Horecký, Ján (KDH)
Druh vystúpenia: Vystúpenie s faktickou poznámkou

138. Kolegyne, kolegovia, ďakujem pekne za to, že aj do poslednej chvíle venujeme vzájomne aspoň my v opozícii tejto téme plnú pozornosť a snažíme sa upozorňovať a mať podiel, tak ako to hovorí Ústava Slovenskej republiky, na kvalitnom legislatívnom procese, čo je, čo je naše poslanie, naša práca aj naše zamestnanie. Ďakujem vám.
6. schôdza NR SR - 22.deň - C. noc
Dátum: 2024-01-25
Poslanec: Horecký, Ján (KDH)
Druh vystúpenia: Vystúpenie s faktickou poznámkou

44. Ďakujem veľmi pekne všetkým kolegom za reakcie s faktickými a tiež vám všetkým chcem veľmi pekne poďakovať za maximálne úsilie. Dali ste do toho všetko a všetko, čo nám ostalo, tie prostriedky, aby sme upozornili na veci, na ktorých nám záleží, aby sme sa vynaložili v prospech tejto krajiny. Nuž a priznávam ešte jednu vec, ktorá neznie veľmi politicky alebo veľmi prezieravo, a to, že ja radšej prehrám na správnej strane, ako vyhrám na nesprávnej. A k tejto hodine sa hodí ešte jeden citát z tej knihy, ktorú som naznačil: „ Noc pokročila, deň sa priblížil,“ a preto si myslím, že napokon neprehráme, pretože nie je možne poraziť ani pravdu, ani dobro, ani spravodlivosť, treba len vytrvať. Ďakujem všetkým. (Potlesk.)